**PREDKLADACIA správa**

Návrh zákona, ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení zákona č. 376/2019 Z. z. a   ktorým sa menia a dopĺňajú niektoré zákony (ďalej len „návrh zákona“) predkladá predsedníčka Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe vlastnej iniciatívy.

 Hlavným dôvodom vypracovania návrhu zákona je úprava niektorých ustanovení zákona č. 64/2019 Z. z. o sprístupňovaní strelných zbraní a streliva na civilné použitie na trhu v znení zákona č. 376/2019 Z. z. a   ktorým sa menia a dopĺňajú niektoré zákony (ďalej len „zákon č. 64/2019 Z. z.“) v nadväznosti na zaradenie iba toho tlmiča hluku výstrelu (ďalej len „tlmič“) medzi zakázané doplnky zbrane podľa § 4 ods. 4 písm. a) zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov (ďalej len „zákon č. 190/2003 Z. z.“), ktorý nespĺňa podmienky podľa zákona č. 64/2019 Z. z. Zmeny sa týkajú úpravy použitej terminológie, požiadaviek na tlmič, posudzovania zhody tlmiča, označovania tlmiča a výstupných dokumentov posudzovania zhody tlmiča a úprav vyplývajúcich z aplikačnej praxe.

Zmeny návrhu zákona o sprístupňovaní strelných zbraní a streliva na civilné použitie na trhu sa týkajú úpravy použitej terminológie, požiadaviek na tlmič, posudzovania zhody tlmiča, označovania tlmiča a výstupných dokumentov posudzovania zhody tlmiča. V prílohách zákona sa dopĺňajú ustanovenia o základných požiadavkách pre tlmič, spôsobe výkonu kusového overenia tlmiča a následného kusového overenia tlmiča.

Návrhom zákona sa mení a dopĺňa zákon č. 190/2003 Z. z. vo vzťahu k zaradeniu tlmiča a zbraní do príslušných kategórií. Zbraň kategórie A s neodnímateľným tlmičom hluku výstrelu spĺňajúcim podmienky podľa zákona č. 64/2019 Z. z. ostáva zaradená do kategória A. Odnímateľný tlmič hluku výstrelu spĺňajúci podmienky podľa zákona č. 64/2019 Z. z., zbraň kategórie B s neodnímateľným tlmičom hluku výstrelu a zbraň kategórie C s neodnímateľným tlmičom hluku výstrelu spĺňajúcim podmienky podľa zákona č. 64/2019 Z. z. sú zaradené do kategórie B. Zbraň kategórie D s neodnímateľným tlmičom hluku výstrelu spĺňajúcim podmienky podľa zákona č. 64/2019 Z. z. sa zaraďuje do rovnakej podkategórie ako táto zbraň bez tlmiča.

Návrhom zákona sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení neskorších predpisov. Zo zakázaných spôsobov lovu a iných zákazov sa vypúšťajú zbrane s tlmičmi hluku výstrelu. Tlmič hluku výstrelu sa stáva dovoleným doplnkom zbraní na poľovnícke účely.

Predložený návrh zákona bude predmetom vnútrokomunitárneho pripomienkového konania.

Návrh zákona bol v dňoch od 5. novembra 2021 do 16. novembra 2021 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu nesúhlasné stanovisko s odporúčaním na jeho dopracovanie podľa jej pripomienok. Návrh zákona sa predkladá v znení pripomienok Stálej pracovnej komisie Legislatívnej rady vlády Slovenskej republiky na posudzovanie vybraných vplyvov.

Návrh zákona bol v dňoch od 3. decembra 2021 do 23. decembra 2021 predmetom medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania a návrh zákona sa predkladá bez rozporov.

Účinnosť návrhu zákona sa navrhuje od 15. októbra 2022, čím sa zabezpečí dostatočne dlhá legisvakančná doba na oboznámenie sa s návrhom zákona.